Nýkjörinn forseti fulltrúadeildarinnar Paul Ryan ( t.v. ) ásamt fráfarandi forsetanum John Boehner ( t.h. ) . AFP Fyrrverandi varaforsetaefni repúblikana , Paul Ryan , var kjörinn forseti fulltrúadeildar Bandaríkjaþings í dag . Þar með var bundinn endi á leiðtogakrísu í deildinni sem skapaðist eftir að fráfarandi þingforsetinn John Boehner tilkynnti um brotthvarf sitt af þingi . Ryan hlaut 236 atkvæði en alls sitja 435 þingmenn í fulltrúadeildinni sem repúblikanar hafa meirihluta í . Var kjöri hans tekið með dynjandi lófataki . Embættið er eitt það valdamesta í bandarískum stjórnmálum en Ryan er nú annar í röðinni að forsetastólnum á eftir varaforsetanum ef sitjandi forseti hverfur frá störfum af einhverjum ástæðum . Flokkadrættir innan Repúblikanaflokksins urðu til þess að Boehner tilkynnti í síðasta mánuði að hann hygðist stíga til hliðar í lok þessa mánaðar . Hann mátti sitja undir óvæginni gagnrýni frá íhaldssamasta armi flokksins á þeim fjórum árum sem hann sat á forsetastólnum . Hópur þingmanna flokksins stóð þannig gegn hvers kyns málamiðlunum í þinginu við demókrata eða Barack Obama , forseta . Einstrengingsháttur þeirra varð meðal annars til þess að hluti starfsemi ríkisins stöðvaðist um tíma fyrir tveimur árum og litlu munaði að ríkissjóður lenti í greiðsluþroti árið 2011 . Samið í laumi um fjárlög næstu ára Enginn var hins vegar tilbúinn að taka við embættinu við þessar aðstæður en hart var lagt að Ryan , sem var varaforsetaefni Mitt Romney í forsetakosningunum árið 2012 , að taka það að sér . Það var ekki fyrr en hann hafði verið fullvissaður um að flokkurinn stæði heill að baki sér að Ryan lét til leiðast . Áður hafði Boehner rutt stórri hindrun úr vegi eftirmanns síns með því að semja í laumi við demókrata um fjárlög næstu tveggja ára . Með samkomulaginu verða útgjöld ríkisins aukin um 80 milljarða dollara , líkurnar á því að opinberar stofnanir lokist minnka og skuldaþak ríkisins hækkar . Þingið þarf að samþykkja að hækka skuldaþakið fyrir 3. nóvember , annars er hætta á gjaldþroti ríkissjóðs . Fulltrúadeildin samþykkti samkomulagið með meirihluta demókrata og hluta þingflokks repúblikana . Fáist það samþykkt öldungadeildinni , eins og fastlega er gert ráð fyrir , ætti leið Ryan í embætti þingforseta að vera færri þyrnum stráð á næstu misserum . „ Með þessu rennur upp nýr dagur í fulltrúadeildinni . Við munum ekki hafa fulltrúadeild með sömu ásýnd og síðustu ár . Við ætlum að færast fram á við , við ætlum að sameinast , “ sagði Ryan þegar hann tók við embættinu .